Polémica del barco

La **polémica del «''barco''»** (en catalán, «**polèmica del ''barco***») ye una polémica surdida nos [[Década de 1980|años ochenta del sieglu XX]] sobre'l modelu llingüísticu qu'había adoptar la llingua catalana. L'enfrentamientu protagonizáronlu, per un llau, llingüistes partidarios d'un modelu basáu na llingua falada del momentu (catalán *light*) y, per otru, llingüistes partidarios d'un [[catalán]] non castellanizáu basáu na propuesta de [[Pompeu Fabra]] (catalán *heavy*). La pallabra *barco* (barcu) convirtióse na insinia de los partidarios de la primer postura.

== Antecedentes ==
Col final del franquismu, l'aprobación del Estatutu d'autonomía catalán en 1979 reestableció la oficialidá de la llingua catalana, xunto al castellanu. Facía más de cuarenta años que Pompeu Fabra presentara la so propuesta normativa (el *Diccionari General de la Llengua Catalana*, de 1932, y la *Gramàtica* na versión final, de 1933), que quedara interrumpida col fin de la Guerra Civil. La prohibición d'usar el catalán na dictadura provocara una dixebra ente'l catalán real y el catalán oficial, lo que dificultaba la xera d'establecer una [[llingua estándar]] moderna pa l'alministración pública, los medios de comunicación, la universidá, etc.

== La polémica ==
Nel añu 1986 [[Xavier Pericay]] y [[Ferran Toutain]] publicaron el llibru *Verinosa llengua*, que se convirtió nel manifiestu intelectual de los partidarios del catalán *light*. Los autores criticaben nél que'l catalán qu'usaben munchos escritores y profesionales de la llingua yera demasiao artificiosu y arcaicu, y reclamaben por ello un estándar basáu nel usu real de la llingua. Tamién se quexaben que l'[[Institut d'Estudis Catalans]] (IEC) canonizara la propuesta llingüística de Pompeu Fabra hasta'l puntu de convertila n'intocable.

Nesi contestu, el periodista [[Joan Barril]] inventó les etiquetes “catalán *light*” (“català *light*”), pa referise al modelu de Pericay y Toutain, y “catalán *heavy*” (“català *heavy*”), pal de los intelectuales qu'aquéllos criticaben. Pericay y Toutain, xunto con otros asesores llingüísticos de los medios de comunicación en catalán d'entóncenes, como por exemplu [[Ricard Fité]], [[Oriol Camps]] y [[Carles Camps Mundó]], crearon el *Grup d'Estudis Catalans* (GEC, *Grupu d'Estudios Catalanes*) pa espresar el descontentu que sentíen énte l'autoridá oficial en materia llingüística. En 1992 el GEC publicó *El barco fantasma (1982-1992)*, una recoplilación d'artículos publicaos previamente en diferentes medios, siguío d'una «Proposta del GEC al IEC» que contenía una llista de pallabres que los autores proponíen pa la so inclusión nel diccionariu del IEC y qu'acabó d'avivar la polémica. Ente esos vocablos apaecía, como ye claro, *barco*: consideraben que, masque d'orixe castellanu, fora per sieglos una pallabra enforma usual pa que s'almitiera nel diccionariu normativu.

== Actualidá ==
La publicación nel añu 1995 del nuevu diccionariu normativu, el *Diccionari de la llengua catalana* [[Institut d'Estudis Catalans|de l'IEC]], zarró en parte la polémica del catalán *light* y el catalán *heavy*. El diccionariu permitió la entrada a castellanismos históricos com *entregar*, *guapo* o *monyo*, pero l'IEC nun almitió'l vocablu *barco*. Los medios de comunicación de la *Corporació Catalana de Ràdio i Televisió* decidieron adoptar los criterios del GEC, y impúnxose como estándar oral un catalán basáu nel «usu real». La edición actual del [[Diccionari de la llengua catalana de l'IEC|diccionariu normativu del IEC]], consultable en llinia, nun recueye'l sustantivu *barco*. Sicasí, el *Diccionari normatiu valencià* de l'[[Acadèmia Valenciana de la Llengua]], en llinia dende [[2014]], sí qu'inclúi *barco* como pallabra plenamente normativa nel ámbitu valencianu, si bien la so entrada nel diccionarie remite a *vaixell*, onde apaez la definición.

== Ver tamién ==
* [[Normalización llingüística del catalán]]

== Referencies ==


== Bibliografía ==
* Maria-Lluïsa Pazos i Noguera. *L'amenaça del català «light»* 
* Xavier Pericay i Ferran Toutain. *Verinosa llengua'' 

## Enllaces esternos
* Català heavy – català light: una problemàtica de la «lingüística de profans» 
* Qüestions obertes del llenguatge de comunicació, artículu en Llengua Nacional.